eténaivā́dadīta sáṃjānāthāṃ dyā́vāpr̥thivī íti yadā vai dyā́vāpr̥thivī́ saṃjānā́the átha varṣati tásmādāha sáṃjānāthāṃ dyā́vāpr̥thivī íti mitrāváruṇau tvā vŕ̥ṣṭyāvatāmíti tadyó varṣasyéṣṭe sá tvā vŕ̥ṣṭyāvatvítyevaìtádāhāyaṃ vaí varṣásyeṣṭe yò 'yam pávate sò 'yaméka ivaivá pavate sò 'yam púruṣe 'ntaḥ práviṣṭaḥ prā́ñca pratyáñca tā́vimaú prāṇodānaú prāṇodānau vaí mitrāváruṇau tadyá evá varṣasyéṣṭe sá tvā vŕ̥ṣṭyāvatvítyevaìtádāha támeténaivā́dadīta yadā hyèvá kadā́ ca vŕ̥ṣṭiḥ sámiva támanaktyā́hutimevaìtátkarotyā́hutirbhūtvā́ devalokáṃgachādíti